Nicholsonová, Lucia, poslankyňa NR SR (2015-03-18):
Veľmi pekne ďakujem za slovo. Vážený pán predsedajúci, kolegyňa, kolegovia, cieľom predkladaného návrhu zákona je zakotviť do nášho právneho poriadku dvojicu opatrení, ktoré by napomohli lepšiemu zvládnutiu nežiaducich spoločenských javov v sociálne znevýhodnenom prostredí. Tým prvým z navrhnutých opatrení je zavedenie povinného nástupu do materskej školy pre deti vo veku od troch rokov, ktoré pochádzajú zo sociálne znevýhodneného prostredia, čím sa týmto deťom umožní postupná a plynulá adaptácia na školské prostredie a na náš vzdelávací systém. Ako predkladateľka považujem súčasnú úpravu tzv. predškolskej dochádzky za jednu z príčin existencie nultých ročníkov, pri ktorých k prirodzenému kontaktu s väčšinovým prostredím prichádza, žiaľ, už neskoro, nehovoriac o tom, že finančná úspora z nultých ročníkov by sa mohla efektívnejšie využiť na financovanie povinnej dochádzky do materskej školy pre deti, ktoré sa potrebujú adaptovať na školské prostredie, a sú to častokrát, z aplikačnej praxe vyplýva, práve deti zo sociálne znevýhodneného prostredia, ktoré máme pre účely školského zákona definované. Nulté ročníky z uvedeného dôvodu navrhujem zrušiť, keďže ich socializačné funkcie by v dostatočnom časovom predstihu plnila povinná návšteva materskej školy od troch rokov veku dieťaťa. Šesťročný žiak nultého ročníka je už vo výraznejšej miere, pardon, formovaný prostredím, v ktorom dovtedy žil, a je ťažšie tvarovateľný novým prostredím, než trojročné dieťa hravou formou v materskej škole. Väčšina tých detí bez škôlok nikdy nezvládne náš vzdelávací systém a štát bez prijatia tohto návrhu bude naďalej podporovať rozrastanie armády nevzdelaných ľudí, ktorí sa nikdy nebudú schopní uplatniť napríklad na otvorenom trhu práce, ale aj v živote ako takom. Druhým z navrhnutých opatrení je opatrenie určené pre žiakov 5. – 9. ročníka základných škôl s výnimkou cirkevných škôl, a to zavedenie predmetu výchova k zodpovednému rodičovstvu. Zavedenie tohto predmetu ako povinného predmetu by bolo vecou riaditeľa základnej školy a malo by byť v praxi zavádzané na tých školách, kde je napríklad vyšší počet neželaných tehotenstiev žiačok základných škôl, s cieľom predchádzať tomuto nežiaducemu javu. Chcem to povedať tak trošku skrátenou formou, inými slovami, ja nejdem diktovať školám, že musia zavádzať výchovu k zodpovednému rodičovstvu. Ja tvrdím, že škola, ak uzná za potrebné, tak si vyberie, adoptuje si tento predmet, výchova k zodpovednému rodičovstvu, ale v tom momente sa ten predmet stáva povinným vo vzťahu k žiakovi. A ešte by som rada povedala jednu vec, že ja chápem, že aj po referende, ktoré sa konalo nedávno, tzv. tá sexuálna výchova je strašiakom. Ale ja nehovorím v tomto mojom návrhu, akou formou by mali byť deti vedené k zodpovednému rodičovstvu. Ja napriek tomu, že som v liberálnej strane, odmietam to, čo bolo aj medializované, aby štvorročné deti boli konfrontované s vecami, ktoré do ich sveta jednoducho nepatria. Preto som sa rozhodla, že táto moja úprava pojednáva vyslovene pre druhý stupeň základných škôl, kedy deti už sú vyzretejšie, a skutočne si myslím, že tak, ako tu sedíme a máme deti, tak si každý z nás ich vedie nejakou formou k zodpovednému rodičovstvu, nejakou prijateľnou formou k zodpovednému rodičovstvu, ale musíme pamätať na všetky tie rodiny, ktoré sú napríklad aj v sociálne znevýhodnenom prostredí, predovšetkým v rómskych osadách, kde sa takéhoto v úvodzovkách vzdelávania alebo výchovy deťom v tých rodinách nedostáva, a toto je obrovský fenomén, ktorý prichádza práve z rómskych osád, a preto som si dovolila predostrieť opakovane takýto návrh novely. Z aplikačnej praxe vyplýva, že je čoraz viac detí, ktoré majú deti, a učitelia na školách si s tým nevedia poradiť. Tieto deti nie sú mentálne pripravené na zvládnutie rodiny a vlastných detí, pretože často ani nevedia, ako vlastne otehotneli. Preto považujeme za veľmi dôležité poučiť ich o zodpovednom prístupe k rodičovstvu, a to na školách, keďže v rodinách sa im takéhoto prístupu nedostáva. Ak by bolo možné z tejto pozície, z pozície zákonodarcu nejakým spôsobom ovplyvniť všetky tie rodiny, ktoré sú napríklad v rómskych osadách, tak verte tomu, že, a ja by som to považovala možnože za schodnejšiu cestu, ale neexistuje taká páka na to, aby sme prinútili tie rodiny, aby pripravili svoje vlastné deti na to, ako mať deti a kedy ich mať, kedy začať napríklad sexuálne žiť a ako zodpovedne sa k tomu postaviť. Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie. Návrh zákona nebude mať vplyv na verejné financie, aj keď teda z ministerstva financií mi došlo iné stanovisko, ale musím povedať, že pomerne obmedzeným spôsobom sa k tomu postavili kolegovia na ministerstve financií, k tomu môjmu návrhu, ktorý sa týka zavedenia povinnej predškolskej výchove pre deti zo sociálne znevýhodneného prostredia, a to z jednoduchého dôvodu. Oni to brali vyslovene ako nápor na škôlky, ale neodpočítavali od toho, čo to bude znamenať, keď budeme mať riadne vzdelaných ľudí, ktorí budú schopní sa uplatniť na otvorenom trhu práce, a teda nebudú v plnej miere do konca svojho života závislí od štátu. Oni zabudli proste na túto veľkú časť úpravy, ktorou týmto sledujem. Takže nesúhlasím so stanoviskom ministerstva financií. Návrh zákona ale nebude mať vplyv na životné prostredie, podnikateľské prostredie, informatizáciu spoločnosti. Návrh zákona, naopak, bude mať pozitívny sociálny vplyv. Ďakujem pekne.